《妇病自春晚始剧至六月四日竟不复生感触所缘记以哀响都得二十三章焚之榇前以代诔哭 其一》
清代·姚燮

东风飘乱花，鸣鸟声不谐。弱妻方倚窗，为儿制袜鞋。

停针忽低方，凝坐如有怀。自言数日来，终觉心绪乖。

百绪无一欢，中已伤于哀。欲知哀浅深，妾骨同秋柴。

妾颜在镜中，镜色昏疑霾。妾影在壁间，顾之生郎猜。

为问今何时，春去当不回。但视春不回，妾已肝肠摧。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。